“อิงเกรส อินดัสเตรียล” เคาะราคาขาย IPO ที่ 1.33 บ. เปิดจอง 9 ส.ค.นี้
"อิงเกรส อินดัสเตรียล" หรือ INGRS ผู้ดำเนินธุรกิจลงทุนในบริษัทย่อยที่ประกอบธุรกิจผลิตและจำหน่ายชิ้นส่วนรถยนต์ เคาะราคาขาย IPO ที่ 1.33 บ. เปิดจอง 9 ส.ค.นี้
26 ก.ค. 2560

ผู้สื่อข่าวรายงานว่า บริษัท อิงเกรส อินดัสเตรียล (ไทยแลนด์) จำกัด (มหาชน) หรือ INGRS ประกาศราคาเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) จำนวน 578,442,900 หุ้น ที่ราคาหุ้นละ 1.33 บาท จากมูลค่าที่ตราไว้ (พาร์) หุ้นละ 1 บาท ซึ่งจำนวนหุ้นที่เสนอขาย IPO ครั้งนี้คิดเป็น 40% ของจำนวนหุ้นทั้งหมดของบริษัท คาดว่าจะเปิดจองราววันที่ 9 ส.ค.นี้
ขณะที่บริษัทมีวัตถุประสงค์ในการระดมทุนเพื่อนำเงินที่ได้ไปลงทุนในโครงการใหม่ ๆ เพื่อรองรับคำสั่งซื้อของลูกค้าและใช้คืนเงินกู้ของกลุ่มบริษัท รวมทั้งใช้เป็นเงินทุนหมุนเวียนเพิ่มเติม
โดย INGRS เป็นผู้ลงทุนในบริษัทย่อยที่ประกอบธุรกิจผลิตและจำหน่ายชิ้นส่วนรถยนต์ระดับอาเซียนรายแรกที่เข้าจดทะเบียนในตลาดหลักทรัพย์แห่งประเทศไทย (ตลท.) ซึ่งบริษัทตั้งเป้าเป็นบริษัทอาเซียนที่มีฐานลูกค้ากระจายทั่วโลก ปัจจุบันบริษัทมีบริษัทย่อยทั้งหมด 9 บริษัทใน 4 ประเทศ คือ ไทย มาเลเซีย อินโดนีเซีย และอินเดีย
ทั้งนี้ INGRS มีบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET เป็นที่ปรึกษาทางการเงิน
 